Nýja testamenti Odds Gottskálkssonar/Annar pistill s. Páls til Þessalonia


Fyrsti kapítuli
Páll og Silvanus og Tímóteus. Þeim söfnuði til Tessalonia í Guði, vorum föður,
og Drottni Jesú Kristo. Náð sé með yður og friður af Guði, vorum föður, og
Drottni Jesú Kristo. Vér skulum alltjafnt gjöra Guði þakkir fyrir yður, kærir
bræður, sem að verðugt er því að yðar trúa vex að næsta og kærleikurinn
sérhvers meðal yðar allra yfirgnæfir innbyrðis hver við annan svo það vér
hrósum oss í Guðs söfnuði yðrar þolinmæði og trúar í öllum yðar ofsóknum og
hörmungum, hverjar þér þolið, til útvísingar það Guð muni réttferðuglega dæma
og það þér verðugir verðið til Guðs ríkis, fyrir hvert þér og líðið. Að því er
það rétt hjá Guði að endurgjalda þeim hörmung sem yður hörmung veita, en yður,
þér sem hörmung líðið, hvíld meður oss þá er Drottinn Jesús mun opinberast af
himni meður englum síns kraftar og með eldsins loga, hefnd að gefa yfir þá sem
ekki kenna Guð og yfir þá sem ekki eru hlýðugir evangelio vors Drottins Jesú
Kristi, hverjir píslir munu líða, ævinlega fordjörfun af augliti Drottins og
af hans dýrðarlegri makt þá hann mun koma og vegsamlegur birtast meður sínum
heilögum og dásamlegur með öllum trúuðum. Því að vorum vitnisburði til yðar af
þeim sama degi hafi þér trúað. Og sakir þess biðjum vér einninn alla tíma
fyrir yður það vor Guð gjöri yður verðuga sinni kallan og uppfylli alla
góðvild náðarinnar og trúarinnar verk í kraftinum svo að á yður verði prísað
nafn vors Drottins Jesú Kristi og þér á honum eftir þeirri náð vors Guðs og
Drottins Jesú Kristi.

Annar kapítuli
En vegna þeirrar tilkomu vors Drottins Jesú Kristi og vorrar samansöfnunar til
hans biðjum vér yður, kærir bræður, það þér látið ekki skjótlega hræra yður af
yðru sinni né skelfa, hvorki fyrir anda eða fyrir orð né bréf svo sem af oss
send, það að dagur Kristi sé þegar fyrir höndum. Látið öngvan villa yður með
neinu móti. Því að hann kemur ekki nema að sé, það áður fyrri komi það fráfall
og opinskár verði maður syndarinnar og glatanarsonur, sá sem að er mótstandari
og sig forhefur upp yfir allt hvað Guð eður Guðs dýrkan heitir, svo það hann
setur sig í Guðs mustéri svo sem Guð og það útvísandi að hann sé Guð.

Minnist þér ekki á það eg sagða yður þetta þann tíð eg var í hjá yður? Og hvað
það nú inniheldur, viti þér það hann muni opinberast á sínum tíma. Því að sú
vonska hreyfir sér allareiðu heimuglega utan það alleinasta sá sem því nú
inniheldur, hlýtur burt tekinn að verða. Og svo mun þá hinn vondi opinskár
verða, hverjum Drottinn mun steypa með anda síns munns og honum endalok gjöra
fyrir sinnar uppbirtingar tilkomu, hvers tilkoma að sker eftir verkan
andskotans með allsháttuðum lygilegum krafti, táknum og stórmerkjum og með
allsháttuðu fláræði til ranglætis meðal þeirra sem tapaðir verða fyrir það
þeir hafa eigi meðtekið kærleikann sannleiksins svo þeir hjálpuðust. Því mun
Guð senda þeim megnan villudóm það þeir trúi lyginni upp á það þeir verði
allir dæmdir sem sannleiknum eigi trúa og heldur samþykkjast ranglætinu.

En vér skulum þakka Guði alla tíma fyrir yður, elskanlegir bræður af Drottni,
það Guð hefir útvalið yður allt frá upphafi til hjálpráðsins í helgun andans
og í trú sannleiksins þar hann hefir yður í kallað fyrir evangelion til
vegsamlegs eigindóms vors Drottins Jesú Kristi.

Svo standið nú, kærir bræður, og haldið þá setninga sem þér eruð til
lærðir, sé það fyrir vor orð eður bréf. En sjálfur vor Drottinn Jesús Kristur
og Guð, vor faðir, sá oss hefir elskað og gefið eilífa huggan og góða von
fyrir náðina, hann huggi yðar hjörtu og staðfesti yður í öllum lærdómi og
góðum verkum.

Þriðji kapítuli
Framar, kærir bræður, biðjið fyrir oss svo að orð Drottins hlaupi og vegsamað
verði líka svo sem hjá yður og það vér verðum frelsaðir í frá óráðvöndum og
illgjörnum mönnum. Því að trúan er ekki hvers manns. En sá Drottinn er trúr
sem yður mun styrkja og varðveita frá illu. En vér væntum til yðar í Drottni
það þér gjörið og gjöra munið hvað vér bjóðum yður. Og Drottinn greiði yðar
hjörtu til Guðs kærleika og til þolinmæði Kristi.

En vér bjóðum yður, kærir bræður, í nafni vors Drottins Jesú Kristi það þér
burt takið yður í frá sérhverjum þeim bróður sem óráðvandlega gengur og ei
eftir þeim setningi sem hann hefir meðtekið af oss. Því að þér vitið hverninn
þér skuluð oss eftir fylgja. Því vér vorum ekki ótérugir á meðal yðar, höfum
einninn ekki brauðið fyrir ekkert út af nokkrum tekið, heldur með erfiði og
mæðu dag og nótt þá höfum vér verkað svo að vér veittum öngum yðar nein
þyngsl. Eigi fyrir það svo sem að vér hefðum þar öngva makt til, heldur það
vér gefum oss sjálfa yður til fyrirmyndar oss eftir að fylgja. Og þá vér vorum
hjá yður, boðuðum vér yður það að ef nokkur vill eigi erfiða, sá skal og ekki
heldur eta.

Því að vér heyrum, það nokkrir meðal yðar ganga óráðvandlega og erfiða ekkert,
drýgjandi heldur slenskap. En þess háttar boðum vér og áminnum þá fyrir vorn
Drottin Jesúm Kristum það þeir erfiði með spaklæti og eti sitt eigið brauð. En
þér, kærir bræður, þreytist ekki nokkuð gott að gjöra. En ef nokkur er
eigi hlýðinn voru orði, þann teiknið upp fyrir bréf og hafið ekkert með honum
að gjöra svo að hann verði blygðaður. Haldið hann þó ekki sem óvin, heldur
áminnið hann sem bróður.

En sjálfur Drottinn friðarins gefi yður ætíð frið í öllum stöðum. Drottinn sé
með yður öllum. Heilsan með minni hendi, Páls, hvert að er það merki í öllum
þeim bréfum sem skrifa eg. Náð vors Drottins Jesú Kristi sé með yður öllum.
AMEN.

Skrifaður frá Aþenu.